Kwa Auschwitz, Banasi ba ne ba leka go raela Basupi ka go ba solofetsa gore ba tla gololwa ka bonako. Modisa mongwe wa SS o ne a raya mokaulengwe mongwe a re: “Fa o ka saena pampiri eno fela e e bontshang gore o itatola Baithuti ba Baebele, re tla go golola, mme o ka nna wa ya gae.” Mokaulengwe yono o ne a bolelelwa seno gangwe le gape, mme gone o ne a ikanyega mo go Jehofa a sa ineele. Ka ntlha ya seno, o ne a itewa, a jewa ditshego le go dirisiwa tiro ya bokgoba kwa Auschwitz le kwa Mit­tel­bau-Dora kwa Jeremane. Nakwana fela pele ga a gololwa, mokaulengwe yono o ne a falola loso ka lesoba la nnale fa kampa e a neng a golegilwe mo go yone e ne e thuntshiwa ka bomo. 12 Fa Marilyn a dira tshwetso ya go boela gae o ne a amogela dikgakololo tse di farologaneng. Bagolwane ba phuthego e a neng a le mo go yone kwa moseja ba ne ba mo akgolela tumelo ya gagwe le bopelokgale jwa gagwe. Mme batho ba bangwe ba le bone ba neng ba nna kgakala le balekane ba bone le ba malapa a bone ga ba a ka ba dira jalo. Go na le gore ba latele sekao sa gagwe se se molemo, ba ne ba leka go mo kgoba marapo. Ba ne ba re: “Go ise go ye kae o tla bo o boile. O tla tlamela jang lelapa fa o boetse gae?” Go na le gore Bakeresetemmogo ba dire dikakgelo tse di ntseng jalo tse di kgobang marapo, ba tshwanetse gore ba “tsibose makgarebe go rata banna ba bone, go rata bana ba bone, . . . e le badiri kwa gae,” kwa malapeng a bone, “gore lefoko la Modimo le se ka la buiwa ka go kgojwa.”—Bala Tito 2:3-5.